Lieta T‑265/17

ExpressVPN Ltd

pret

Eiropas Savienības Intelektuālā īpašuma biroju

Eiropas Savienības preču zīme – Starptautiska reģistrācija, ko attiecina uz Eiropas Savienību – Grafiska preču zīme “EXPRESSVPN” – Absolūts atteikuma pamats – Prasība grozīt lēmumu – Vienīgais prasījums – Nepieņemamība

Kopsavilkums – Vispārējās tiesas (devītā palāta) 2018. gada 1. februāra rīkojums

Eiropas Savienības preču zīme – Pārsūdzība – Prasība Savienības tiesā – Vispārējās tiesas kompetence – Biroja lēmuma grozījumi – Vērtējums, ņemot vērā apelācijas padomes kompetenci – Vienīgais prasījums attiecībā uz grozīšanu

(Padomes Regulas Nr. 207/2009 45. pants, 58. panta 1. punkts, 64. panta 1. punkts, 65. panta 3. punkts, 131. pants un 132. panta 1. punkts)

Tā kā prasītāja savos apsvērumos par iebildi par nepieņemamību ir uzsvērusi, ka tā vienīgi lūdz “grozīt” apstrīdēto lēmumu, “tādējādi ļaujot reģistrēt preču zīmi”, Vispārējā tiesa nevar interpretēt šo vienīgo prasījumu tādējādi, ka tā mērķis ir kā atcelt, tā arī grozīt minēto lēmumu.

Vispārējā tiesa jau ir lēmusi, ka, tā kā lēmuma pilnīga vai daļēja atcelšana ir sākotnējs un nepieciešams nosacījums, lai apmierinātu prasījumu grozīt lēmumu atbilstoši Regulas Nr. 207/2009 par Eiropas Savienības preču zīmi 65. panta 3. punktam (tagad – Regulas Nr. 2017/1001 72. panta 3. punkts), šādu prasījumu nav iespējams apmierināt, ja nepastāv prasījums atcelt apstrīdēto lēmumu.

Katrā ziņā, ciktāl prasītājas prasījuma mērķis ir “preču zīmes reģistrācija Eiropas Savienības Preču zīmju reģistrā, ko veic Eiropas Savienības Intelektuālā īpašuma birojs (EUIPO)”, ir jāatgādina, ka Vispārējās tiesas grozīšanas pilnvaru mērķis ir ļaut tai pieņemt lēmumu, kas būtu bijis jāpieņem Apelācijas padomei, atbilstoši Regulas Nr. 207/2009 noteikumiem.

Līdz ar to tāda prasījuma pieņemamība, ar kuru tiek lūgts, lai Vispārējā tiesa groza Apelācijas padomes lēmumu, ir jāizvērtē, ņemot vērā kompetenci, kas Apelācijas padomei piešķirta ar Regulu Nr. 207/2009.

Ir jānorāda, ka, no vienas puses, saskaņā ar Regulas Nr. 207/2009 64. panta 1. punktu (tagad – Regulas 2017/1001 71. panta 1. punkts) pēc apelācijas sūdzības, kas iesniegta par kādas no instancēm, kuras ir minētas tās pašas regulas 58. panta 1. punktā (tagad – Regulas 2017/1001 66. panta 1. punkts), lēmumu, pārbaudes pēc būtības Apelācijas padome “var vai nu darboties tās instances kompetences jomā, kas atbildīga par apelācijai nodoto lēmumu, vai nodot lietu šai instancei turpmākai izskatīšanai”. No tā izriet, ka Apelācijas padome nevar izdot rīkojumu instancei, kuras lēmumu tā ir izskatījusi.

No otras puses, ir jāatgādina, ka Eiropas Savienības preču zīmes reģistrācija izriet no konstatējuma, ka ir izpildīti nosacījumi, kas minēti Regulas Nr. 207/2009 45. pantā (tagad – Regulas 2017/1001 51. pants), precizējot, ka EUIPO kompetentās instances Eiropas Savienības preču zīmju reģistrācijas jomā šajā ziņā nepieņem formālu lēmumu, par kuru varētu tikt iesniegta apelācijas sūdzība.

Faktiski Regulas Nr. 207/2009 45. panta 1. punktā ir noteikts, ka, “ja pieteikums atbilst šīs regulas prasībām un ja 41. panta 1. punktā noteiktajā termiņā nekādi iebildumi nav iesniegti vai ja visi iesniegtie iebildumi ir zaudējuši spēku atsaukuma, noraidījuma vai citas rīcības rezultātā, preču zīmi un 87. panta 2. punktā minētās ziņas ieraksta reģistrā” (Regulas Nr. 207/2009 41. panta 1. punkts, tagad – Regulas 2017/1001 46. panta 1. punkts, un Regulas Nr. 207/2009 87. panta 2. punkts, tagad – Regulas 2017/1001 111. pants).

Saskaņā ar Regulas Nr. 207/2009 131. pantu (tagad – Regulas 2017/1001 160. pants) pārbaudītājs ir kompetents EUIPO vārdā pieņemt jebkuru lēmumu saistībā ar Eiropas Savienības preču zīmes reģistrāciju, ieskaitot jautājumus, kas minēti šīs regulas 36., 37. un 68. pantā (tagad – Regulas 2017/1001 41., 42. un 76. pants), izņemot, ciktāl ir atbildīga iebildumu nodaļa. Turklāt saskaņā ar šīs regulas 132. panta 1. punktu (tagad – Regulas 2017/1001 161. panta 1. punkts) Iebildumu nodaļa ir atbildīga par lēmumu pieņemšanu attiecībā uz iebildumiem par pieteikumu par Eiropas Savienības preču zīmes reģistrēšanu.

No Regulas Nr. 207/2009 45. panta 1. punkta, 131. panta un 132. panta 1. punkta normām izriet, ka pilnvaras, kas piešķirtas pārbaudītājam un Iebildumu nodaļai, neparedz konstatēt, ka ir izpildīti visi Regulas Nr. 207/2009 45. pantā paredzētie Eiropas Savienības preču zīmes reģistrācijas nosacījumi.

No tā izriet, ka apelācijas sūdzībā, kura iesniegta par pārbaudītāja vai Iebildumu nodaļas lēmumu atbilstoši Regulas Nr. 207/2009 58. panta 1. punktam, Apelācijas padome saskaņā ar kompetenci, kas tai piešķirta ar šīs pašas regulas 64. panta 1. punktu, var lemt vienīgi par dažiem Eiropas Savienības preču zīmes reģistrācijas nosacījumiem, proti, vai nu par reģistrācijas pieteikuma atbilstību minētās regulas noteikumiem, vai par iebilduma veidu, kāds par šo pieteikumu var tikt iesniegts.

Līdz ar to ir jāsecina, ka Apelācijas padomes kompetencē nav izskatīt prasījumu, kas ir vērsts uz to, lai tā reģistrētu Eiropas Savienības preču zīmi.

Šādos apstākļos Vispārējai tiesai arī nav jāizskata tāds prasījums grozīt lēmumu, kura mērķis ir, lai Vispārējā tiesa grozītu Apelācijas padomes lēmumu šajā ziņā.

(skat. 14.–25. punktu)